Universiteit van Pretoria kies slegs-Engels-taalbeleidDie Skip (Universiteit van Pretoria) Foto: AfriForum Jeug Die universiteit het in ŉ verklaring gesê Afrikaans sal geleidelik uitgefaseer word vir studente wat reeds geregistreer is. “Die implementeringsdatum is onderworpe aan die proses wat gevolg moet word by die departement van hoër onderwys en opleiding om die universiteit se statuut te verander.” Volgens die universiteit is die doel van die nuwe beleid om “maatskaplike samehorigheid” en “inklusiwiteit” te bevorder. Die universiteit sê die besluit volg op uitgebreide konsultasieprosesse en insette van alle belanghebbendes, ingesluit die transformasiewerkgroepe en die onafhanklike paneel wat vir die rede aangestel is. Volgens die universiteit is daar ook besluit dat Afrikaans as ŉ taal van geleerdheid gehandhaaf moet word, terwyl die ontwikkeling van Sepedi na ŉ hoër vlak van wetenskaplike diskoers ondersteun moet word. “Die raad het aanbeveel dat die bestuur ŉ implementeringsplan moet voorberei, asook personeel- en begrotingsbehoeftes moet identifiseer om effektiewe taalondersteuning te bied.” Die burgerregte-organisasie AfriForum het intussen aangekondig dat hy konsultasie met sy regspan en ander belanghebbendes sal voortsit om te verseker dat die grondwetlike taalregte van Afrikaanssprekende studente en voornemende Afrikaanse studente nie geskend word nie. Volgens Alana Bailey, adjunk uitvoerende hoof van AfriForum verantwoordelik vir taalregtekwessies, het Afrikaans ŉ politieke speelbal op kampusse geword. “Die gees van die Grondwet, beste opvoedkundige praktyke, die jongste tendense in onderrig, internasionaal erkende taalregte … dit alles word geïgnoreer ten koste van die ideologiese agenda teen die taal,” het sy gesê.